De såkaldte udlodningsmidler - tidligere kaldt lottomidler - skal gå til kulturelle formål og ikke til at lappe huller i Kulturministeriets budget.

Det understreger Statsrevisorerne kraftigt, efter at en redegørelse fra Rigsrevisionen konkluderer, at ministeriets forvaltning af pengene har været "meget utilfredsstillende".

- Statsrevisorerne kritiserer skarpt, at Kulturministeriet har bevilget en del af udlodningsmidlerne til sig selv og uden hjemmel har forøget ministerområdets bevillinger, lyder det i udtalelsen fra Statsrevisorerne.

Tre mindre puljer af udlodningsmidlerne

Kulturministeriet har hvert år til opgave at smøre cirka 1,4 milliarder kroner, der kommer fra overskud i Danske Spil og Det Danske Klasselotteri, ud over det danske kultur- og idrætslandskab.

En del af dem - mere præcist 100,4 millioner fordelt på tre mindre puljer over en femårig periode - har ministeriet ifølge Rigsrevision ikke forvaltet efter hensigten.

Læs også : Kulturministeriet laver reglerne om lottomidler om efter hård kritik

Nogle af millionerne er mod hensigten blevet brugt til drift i Kulturministeriet.

- Ministeriet har således ikke givet Finansudvalget fyldestgørende oplysninger om, at udlodningsmidlerne har finansieret driftsopgaver i Kulturministeriet og dets institutioner, der burde have været finansieret af en driftsbevilling på finansloven, skriver Statsrevisorerne.

Danske Spils kunder bliver snydt

Men den forvaltning af de tre puljer med udlodningsmidler, der har været ført i Kulturministeriet, bliver Danske Spils kunder snydt, mener Statsrevisorerne.

For Danske Spil reklamerer med, at dele af de penge, som kunderne spiller for, ryger tilbage til blandt andet idrætslivet, hvilket Kulturministeriet skal sørge for.

- Statsrevisorerne finder, at Kulturministeriets forvaltning af disse midler er i strid med forventningerne hos Danske Spils kunder om, at overskuddet fra spil mv. går til almennyttige formål, herunder idræt og kultur, lyder det i kritikken.